Návrh rozhodnutie Rady o uzatvorení Dočasnej dohody o obchode a obchodných záležitostiach medzi Európskym spoločenstvom na jednej strane a Albánskou republikou na strane druhej /* KOM/2006/0139 v konečnom znení - ACC 2006/0045 */





[pic] | KOMISIA EURÓPSKYCH SPOLOČENSTIEV | Brusel, 21.03.2006 KOM(2006) 139 v konečnom znení 2006/0045 (ACC) Návrh ROZHODNUTIE RADY o uzatvorení Dočasnej dohody o obchode a obchodných záležitostiach medzi Európskym spoločenstvom na jednej strane a Albánskou republikou na strane druhej (predložené Komisiou) DÔVODOVÁ SPRÁVA 1. Pripojený návrh rozhodnutia Rady predstavuje právny nástroj na uzatvorenie dočasnej Dohody medzi Európskym spoločenstvom na jednej strane a Albánskou republikou, ďalej len Albánsko, na strane druhej.[1] 2. Na vzťahy Albánska s Európskym spoločenstvom sa vzťahuje Dohoda o obchode a obchodnej a hospodárskej spolupráci, ktorá bola podpísaná v Bruseli v máji 1992 a nadobudla platnosť 4. decembra 1992. 3. V súlade s rokovacími smernicami prijatými Radou 21. októbra 2002 Komisia 18. februára 2006 ukončila rokovania o stabilizačnej a asociačnej dohode (SAD) s Albánskom. Komisia navrhuje Rade, aby boli SAD a dočasná dohoda podpísané súčasne, ale SAD nadobudne platnosť až po ratifikácii Albánskom, Spoločenstvom a členskými štátmi. 4. Do ratifikácie SAD Komisia navrhuje, v súlade s rokovacími smernicami a článkom 136 samotnej SAD, uzatvorenie dočasnej dohody s cieľom umožniť, aby ustanovenia o obchode a obchodných záležitostiach SAD nadobudli účinnosť čo najskôr po podpísaní SAD. Komisia rokovala o texte dočasnej dohody s Albánskom a parafovala ho 28. februára 2006. 5. Dočasná dohoda nahradí obchodné ustanovenia Dohody o obchode a obchodnej a hospodárskej spolupráci medzi Európskym spoločenstvom a Albánskom. Rozšírené výhody udelené nariadením Rady (ES) č. 2007/2000 z 18. septembra 2000, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pristúpenia k Európskej únii alebo sú s týmto procesom spojené a ktorým sa mení a dopĺňa nariadenie (ES) č. 2820/98 a rušia sa nariadenia (ES) č. 1763/1999 a (ES) č. 6/2000[2] sa budú aj naďalej uplatňovať, súčasne s dočanou dohodou. 6. Komisia žiada Radu, aby schválila výsledky rokovaní a uzatvorila dočasnú dohodu v mene Európskeho spoločenstva na základe pripojeného návrhu. 2006/0045 (ACC) Návrh ROZHODNUTIE RADY o uzatvorení Dočasnej dohody o obchode a obchodných záležitostiach medzi Európskym spoločenstvom na jednej strane a Albánskou republikou na strane druhej RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na článok 133 v súvislosti s článkom 300 ods. 2, prvým pododsekom a článkom 300 ods. 3, prvou vetou, so zreteľom na návrh Komisie, keďže (1) Do nadobudnutia platnosti Stabilizačnej a asociačnej dohody medzi Európskymi spoločenstvami a ich členskými štátmi na jednej strane a Albánskou republikou na strane druhej podpísanej v Bruseli dňa […] 2006 je potrebné schváliť Dočasnú dohodu o obchode a obchodných záležitostiach medzi Európskym spoločenstvom a Albánskom. (2) Obchodné ustanovenia obsiahnuté v tejto dohode majú výnimočný charakter, prepojený s politikou implementovanou v rámci procesu stabilizácie a pridruženia a pre Európsku úniu nevytvárajú žiadny precedens v obchodnej politike Spoločestva so zreteľom na tretie krajiny, okrem krajín západného Balkánu. (3) Táto dohoda by preto mala byť v mene Európskeho spoločenstva schválená, ROZHODLA TAKTO: Článok 1 Týmto sa v mene Európskeho spoločenstva schvaľuje Dočasná dohoda o obchode a obchodných záležitostiach medzi Európskym spoločenstvom na jednej strane a Albánskou republikou na strane druhej, prílohy a protokoly k nej pripojené, ako aj spoločné vyhlásenia a vyhlásenie Európskeho spoločenstva pripojené k záverečnému aktu. K tomuto rozhodnutiu sú pripojené texty uvedené v prvom odseku. Článok 2 Týmto sa predseda Rady poveruje určiť osoby splnomocnené v mene Európskeho spoločenstva na uloženie aktu o schválení, ustanoveného podľa článku 56 dohody. V Bruseli […] Za Radu predseda [1] Uzatvorenie dočasnej dohody je podmienené podpísaním Stabilizačnej a asociačnej dohody, ktoré sa má uskutočniť v Bruseli v prvej polovici roku 2006. S cieľom zabezpečiť, aby dočasná dohoda nadobudla platnosť čo najskôr, sa s obidvoma postupmi začalo súčasne. [2] Ú. v. ES L 240, 23.9.2000, s. 1. Nariadenie naposledy zmenené a doplnené nariadením (ES) č. 1946/2005 (Ú. v. EÚ L 312, 29.11.2005, s.1).